Diari Oficial de la Generalitat Valenciana


Sumari del DOGV 9569, del 05-04-2023 (2023/3384)

RESOLUCIÓ de 31 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a un increment del coprocessament (435.000 t/any) de matèries primeres greixoses d'origen residual, en el terme municipal de Castelló de la Plana. Expedient: (2839636) 27/2023/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9569

Data del DOGV
:   05-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3384


Data del document
:   31-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 31 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a un increment del coprocessament (435.000 t/any) de matèries primeres greixoses d'origen residual, en el terme municipal de Castelló de la Plana. Expedient: (2839636) 27/2023/AIA. [2023/3384]  
  
  
«Declaració d'impacte ambiental  
Expedient: (2839636) 27/2023/AIA.  
Títol: Modificació substancial de l'autorització ambiental integrada per a un increment del coprocessament (435.000 t/any) de matèries primeres greixoses d'origen residual.  
Promotor: BP Energia España, SAU.  
Òrgan substantiu: Servei de Prevenció i Control Integrat de la Contaminació.  
Ref. Òrgan substantiu: 98/22 IPPC.  
Localització: Castelló de la Plana.  
NIMA: 0810008214.  
  
Antecedents i descripció del projecte  
L'empresa BP Energia España, SAU, promou un projecte de modificació substancial d'una refineria petrolífera en funcionament, dedicada a l'obtenció de destil·lats petrolífers, gasos combustibles per a asfalts, naftes, gasoils i fuels en el polígon industrial del Serrallo, terme municipal de Castelló de la Plana.  
La indústria està sotmesa al règim d'autorització ambiental integrada (AAI d'ara en avant) de conformitat amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. Compta amb AAI atorgada mitjançant la Resolució de la Direcció General de Qualitat Ambiental, de data 16 de juny de 2006 (035/AAI/CV), a l'empresa BP Oil Refineria de Castelló, SA, que ha sigut modificada substancialment i no substancialment, i revisada en nombroses ocasions. Cal destacar, per la similitud amb la sol·licitud actual, la modificació no substancial de data 28 de juliol de 2022, després de la Resolució de la Direcció General de Qualitat i Educació Ambiental, en la qual s'autoritza el coprocessament de residus (46.000 t/any) juntament amb cru de petroli per a la fabricació de biocombustibles avançats o de segona generació.  
Aquest òrgan ambiental s'ha pronunciat en matèria d'avaluació d'impacte ambiental en repetides ocasions atesa la implantació d'un nou equipament en la instal·lació, la creació de noves plantes de tractament o per canvis en el procés productiu fins a la data actual, i és l'última (111/9164-GAB) la relativa al projecte de deslimitació de serveis auxiliars, aigua de refrigeració, aigua osmotitzada i recuperació d'aigua.  
Es tracta d'una activitat actualment en execució en el polígon industrial el Serrallo, dins del municipi de Castelló de la Plana. L'activitat de refineria se centra en el processament de cru com a matèria primera, i hi ha altres tipus de matèries primeres d'origen biorenovable i s'obtenen: productes destil·lats petrolífers, gasos de combustió, coc, naftes, gasoils i fuels. Compta amb instal·lacions d'emmagatzematge destinades a mantindre les reserves estratègiques de crus (tancs CORES) i una capacitat productiva de 110.000 BPSD (barrils per dia de funcionament), amb una capacitat de tractament de cru i altres matèries primeres de 6.000.000 t/any.  
La mercantil compta amb instal·lacions de càrrega i descàrrega en la dàrsena sud del port de Castelló que permeten albergar vaixells amb capacitat de transport entre 2.000 i 115.000 TPM (tonatge de pes mort) mitjançant dos punts d'atracada. Així mateix, compta amb instal·lacions d'atracada de vaixells en mar oberta per a la descàrrega de cru i una instal·lació per a càrrega i descàrrega de tancs situada a 2 km de la refineria.  
La producció és en continu, i es basa en les fases següents:  
. Destil·lació fraccionada, separació del cru en fases segons les necessitats del mercat.  
. Craqueig catalític o coquització amb catàlisi o sense.  
. Reforma, modificació de les estructures de les gasolines i naftes per a elevar la capacitat carburant.  
. Tractaments, com ara la hidrodesulfuració, per a adaptar el producte final a les necessitats comercials.  
Aquest projecte té com a objecte l'increment del coprocessament de la matèria primera greixosa residual (olis usats de cuines o greixos animals) en un total de 435.000 t/any, que són actualment tractades en les unitats d'hidrodesulfuració MKFINER, HGO i HVN, per a la fabricació de biocombustibles de segona generació. Així mateix, aquest projecte incorpora la unitat de craqueig catalític en llit fluid (FCC) i de coquització retardada (Coker) com a unitats de coprocessament.  
  
Després de l'última modificació no substancial de l'AAI, la refineria està autoritzada per al tractament de matèries primeres greixoses d'origen residual, juntament amb hidrocarburs i olis vegetals de primera generació fins a un total de 46.000 t/any, per la qual cosa, amb aquesta modificació, s'aconseguiria una capacitat total de coprocessament de 481.000 t/any. L'increment del coprocessament suposarà una menor necessitat de l'ús d'hidrocarburs minerals d'origen fòssil i olis vegetals de primera generació.  
Cal destacar que el projecte només comporta modificacions menors en la unitat FCC perquè les matèries primeres greixoses d'origen animal puguen processar-se juntament amb l'hidrocarbur mineral, ja que les instal·lacions existents ja permeten el coprocessament. Així mateix, es condicionaran els tancs per a l'emmagatzematge i subministrament d'aquestes. És per això, que només es produirà una redistribució qualitativa de les matèries primeres, i no hi haurà un increment de la capacitat de producció ni quantitatiu de matèries primeres.  
  
Tramitació administrativa  
El 27 de setembre de 2021, el Servei de Prevenció Integrat de la Contaminació va sol·licitar l'emissió de declaració d'impacte ambiental de conformitat amb l'article 32 de la Llei 6/2014, de 25 de juliol, de prevenció, qualitat i control ambiental d'activitats de la Comunitat Valenciana, i va adjuntar a la sol·licitud la documentació següent:  
. Projecte bàsic de modificació substancial de l'AAI, inclou un resum no tècnic i un estudi de modelització hidrodinàmica d'abocament.  
. Estudi d'impacte ambiental, inclou un document de síntesi.  
. Informe i certificat de verificació documental del projecte bàsic de sol·licitud de l'AAI emés pel Col·legi d'Enginyers Industrials de la Comunitat Valenciana.  
.Documentació complementària: certificat de compatibilitat urbanística de l'Ajuntament de Castelló de la Plana, poders de representació i DNI del signant de la sol·licitud.  
Amb data 19 d'octubre de 2022, es va remetre a l'òrgan substantiu un requeriment de documentació bàsica, d'acord amb l'article 39.2 de la Llei 21/2013, de 9 de desembre, perquè faltava entre la documentació presentada la sol·licitud d'inici del promotor. Posteriorment, en data 22 de novembre de 2022, el Servei de Prevenció Integrat de la Contaminació va remetre la documentació sol·licitada per l'òrgan ambiental.  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el Diari Oficial de la Generalitat Valenciana número 9400, amb data 29 de juliol de 2022. Durant el període d'exposició pública han presentat al·legacions: Pablo de Tomás de Julián que actua com a interessat i com a president de l'Associació de Veïns Platja d'Almassora, en data 12 de setembre de 2022; l'Ajuntament d'Almassora en data 19 de setembre de 2022, i Sergio Gozalbo Sales que actua com a president de l'Associació Plataforma d'Afectats Platja d'Almassora, en data 20 de setembre de 2022.  
  
Aquestes al·legacions s'acompanyen dels documents següents: un informe de campanya del protocol d'investigació d'olors de la zona del grau de Castelló i de la zona costanera d'Almassora; un estudi acústic que remarca l'incompliment dels valors llindars de la legislació vigent en contaminació acústica; notícies de premsa relacionades amb els veïns afectats; mesuraments d'emissions realitzades per la policia autonòmica i una contestació del Defensor de Poble.  
Les al·legacions presentades fan referència a les contínues molèsties ocasionades als veïns del nucli poblacional situat a 85 metres al sud de l'activitat (poble i platja d'Almassora), així com a l'absència de seguretat. En particular, es fa referència al continu incompliment de la normativa vigent en contaminació acústica i a la generació d'olors, qüestions que, d'acord amb els al·legants, haurien de valorar-se en aquest projecte i proposar mesures correctores i compensatòries o, si és el cas, provocar de manera cautelar la revocació de l'AAI i la modificació posterior de les condicions fins al compliment de la normativa ambiental.  
  
Addicionalment, es fa referència a qüestions en matèria de seguretat, a causa de l'emmagatzematge de substàncies perilloses (productes derivats del petroli i químics), qüestions que, de conformitat amb els al·legants hauran de considerar-se en el programa de vigilància ambiental i implantar mesures addicionals a les ja hagudes.  
El promotor respon que l'objecte d'aquest projecte és exclusivament la modificació substancial de l'AAI, consistent en l'increment del coprocessament i no existeix vinculació amb el contingut de les al·legacions presentades, ja que no suposarà un augment en les emissions de soroll, emissions a l'atmosfera i seguretat. Així mateix, remarca el compliment de les condicions de l'AAI actual en relació amb els límits d'emissió atmosfèrica, sorolls i normativa vigent control d'accidents greus (Reial decret 840/2015, de 21 de setembre).  
La documentació aportada permet tindre suficients elements de judici per a la tramitació de l'avaluació ambiental del projecte.  
  
Consideracions ambientals  
La refineria compta amb autorització substantiva i avaluació ambiental de l'òrgan competent, i l'objecte d'aquesta declaració és la valoració de l'afecció sobre el medi ambient del projecte d'increment del coprocessament, el qual comporta un canvi en el procés productiu i en les matèries primeres emprades.  
L'activitat està situada en sòl urbà industrial conforme al planejament urbanístic de Castelló de la Plana, en un emplaçament pròxim als nuclis poblacionals de la platja d'Almassora i el grau de Castelló. Es tracta d'un entorn altament antropitzat on coexisteixen activitats agrícoles, industrials i portuàries, amb zones residencials.  
  
La instal·lació se situa en una plana costanera on desemboquen llits com el riu Millars o el barranc de Fraga. A causa d'això, la totalitat d'aquesta es troba en terreny afectat per perillositat de nivell 6 d'acord amb la cartografia del PATRICOVA i envolupant de perillositat d'inundació d'acord amb la cartografia del SNCZI. Segons Instruccions de 8 d'octubre de 2019, del conseller de Política Territorial, Obres Públiques i Mobilitat, la normativa en matèria d'inundació aplicable està constituïda per les disposicions del Pla urbanístic, per això, s'aporta el certificat de compatibilitat urbanística de l'Ajuntament de Castelló de la Plana en el qual es considera que l'activitat és compatible amb les determinacions de la normativa urbanística.  
  
En la consulta a la cartografia de referència s'observa que la instal·lació es troba a aproximadament 2.500 m de la zona humida, LIC i ZEPA, de la desembocadura del Millars. No se situa, per tant, en l'àmbit territorial d'espai natural protegit dels recollits en la Llei 11/1994, de 27 de desembre, ni l'espai de la Xarxa Natura 2000, ni es preveu cap afecció indirecta sobre algun dels seus elements ni de la connectivitat amb la resta dels espais.  
Aquest projecte de modificació substancial no comporta l'ocupació de noves parcel·les en l'àmbit territorial, per la qual cosa la ubicació de la factoria no és un factor determinant a l'hora de valorar les possibles afeccions sobre el medi ambient.  
Els principals efectes significatius sobre el medi ambient són els següents:  
En relació amb la producció de residus, a conseqüència de les noves matèries primeres, es poden acurtar els cicles de reposició dels catalitzadors emprats per la qual cosa es preveu un augment en la generació de catalitzador esgotat de 53,53 t/any amb la situació actual. Aquests catalitzadors una vegada esgotats s'entregaran a un gestor autoritzat, després d'emmagatzemar-se i manipular-se seguint els procediments existents en el sistema de gestió mediambiental implantat en la refineria.  
  
Els abocaments d'origen industrial, sanitari i pluvial que es generaran després de la modificació substancial seran qualitativament semblants als actuals (aigües àcides i porgues de vapor). La instal·lació compta amb una planta de tractament d'aigua residual que consta: d'un sistema de pretractament consistent en una bassa d'homogeneïtzació del cabal i un separador API de greix i olis, un tractament primari per flotació amb aire dissolt (DAF) juntament amb un tractament fisicoquímic de coagulació i flotació, un tractament secundari biològic (Unitat Biox) i un tractament terciari que compta amb filtres d'arena autoregeneradors  
  
Una vegada tractat l'efluent, és descarregat a la mar a través d'un emissari submarí de 4.200 m de longitud. El volum anual autoritzat actualment és de 2.715.600 m³/any sobre el qual se sol·licita un increment de cabal d'abocament de 219.000 m³/any. En qualsevol cas, la qualitat de l'abocament no es veurà influenciada, i s'hauran de complir els límits imposats en l'AAI vigent. Addicionalment, s'ha realitzat un estudi de modelització hidrodinàmica de l'abocament on es conclou que la contribució de l'efluent de la refineria als nivells de qualitat de l'aigua no és significativa en relació amb la situació preoperacional.  
Quant al consum de recursos naturals, es requereix aigua de rentatge en les unitats d'hidrodesulfuració i aigua per a compensar les porgues en el circuit de vapor i aconseguir un valor total de 135.675 t/any, de l'ordre del 3 % del consum total de la refineria. La mercantil té un certificat de l'empresa subministradora d'aigua (Facsa) per un total de 4.711.128 t/any, i en els anys 2021 i 2020 es van consumir 4.384.971 i 4.560.700 t/any d'aigua, es considera que existeix un marge de sobres per a les necessitats hídriques del projecte de modificació substancial.  
  
Les emissions atmosfèriques associades al projecte són les relatives a l'increment d'emissions de CO2 resultat del procés de descarboxilació (focus F-2651 i F-4401). Es tracta d'un CO fonamentalment biogènic d'origen biorenovable pel fet que la major part de l'alimentació, amb l'excepció del pyoil que s'incorpore al coker, tindrà origen biològic. Les emissions de CO que previsiblement es generaran en el projecte són 5.443 t/any, i correspondran a un 0,5 % del total de l'activitat (1.152.334 t/any).  
S'ha realitzat una anàlisi de la vulnerabilitat del projecte davant riscos d'accidents greus o de catàstrofes de conformitat amb l'article 35.1.d de la Llei 21/2013, de 9 de desembre. S'han analitzat diversos riscos (vessaments, abocaments, pluges torrencials, etc.) associats a la fase de funcionament de l'activitat i es conclou la no necessitat de prendre accions preventives o adaptatives enfront de la generació d'accidents greus o catàstrofes naturals. No obstant això, es realitzarà el seguiment dels diferents tipus de risc i fonamentalment: el vessament, escampament i/o infiltració de substàncies perilloses i abocaments a la mar.  
I com que no es preveu un augment significatiu en la generació de residus, aigües residuals i emissions atmosfèriques, es mantindrà el programa de vigilància ambiental aplicat fins a l'actualitat que comprove la suficiència de les mesures preventives i correctores, que no es produïsquen nous impactes sobre el medi ambient i que detecte qualsevol desviació amb el que s'estableix en l'estudi d'impacte ambiental. En relació amb les emissions atmosfèriques i el soroll, una ECMCA realitzarà controls amb periodicitat en funció del focus d'emissió.  
Respecte a l'abocament d'aigües residuals, es realitzaran controls periòdics sobre l'abocament final, l'efluent d'eixida de la planta de tractament d'aigües residuals (abans de la incorporació dels cabals de purga de les torres de refrigeració) i els rebutjos d'osmosi. Addicionalment, es realitzarà un control de les aigües receptores semestralment i dels sediments de l'àrea d'influència al voltant del punt d'abocament anualment.  
  
  
Consideracions jurídiques  
El projecte constitueix un supòsit d'avaluació d'impacte ambiental ordinària, d'acord amb l'article 7.1.d de la Llei 21/2013, de 9 de desembre, en concordança amb l'annex I (grup 3.a).  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el projecte de modificació substancial de l'autorització ambiental integrada per a un increment de coprocessament (435.000 t/any) de matèries primeres greixoses d'origen residual, promogut per BP Energia España, SAU, en el terme municipal de Castelló de la Plana, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que consta en l'expedient i de conformitat amb les condicions següents:  
  
1. Respecte a la llista definitiva de residus admissibles per al coprocessament, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents en els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no és objecte de recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 31 de gener de 2023.- El director general de Qualitat i Educació Ambiental: Joan Piquer Huerga.»